Эҳтиёт бўлинг, миссонерлар! - Yoshlar.com\nЭҳтиёт бўлинг, миссонерлар!\n“Виждон эркинлиги ва диний ташкилотлар тўғрисида”ги Қонуннинг 1998 йилдаги янги таҳрирининг 5-моддасида: “Давлат диний конфессиялар ўртасидаги тинчлик ва тотувликни қўллаб-қувватлайди. Бир диний конфессиядаги диндорларни бошқасига киритишга қаратилган хатти-ҳаракат (прозелетизм), шунингдек, бошқа ҳар қандай миссионерлик ҳаракати ман этилади”, дейилган. Демак, диний конфессиялар ўртасида турли хил нохушликларни келтириб чиқармаслик, бир дин вакили томонидан бошқа динларни камситилишини олдини олиш мақсадида ҳукуматимиз томонидан миссионерлик фаолияти билан шуғулланиш тақиқлаб қўйилган. Ҳозирда республикамизда фаолият кўрсатаётган турли хил ташкилотлар ниқоби остида иш олиб бораётган миссионерларнинг мақсади нима? Сиртдан қўй оғзидан чўп олмайдиган бўлиб кўринган бу миссионерлар аслида кўпни кўрган ишбилармон, илонни ёғини ялаган уддабуронлардир. Улар, аввало, вазиятни, кишиларни, амалдорларни, уларга чиқиш йўлларини яхшилаб ўрганадилар. Кейин эса аста-секин инсоний ёрдам, тиббий хизмат, хайру эхсонга ўхшаш нарсалардан гап очадилар. Кўлидан иш келадиганларга совғалар улашадилар. Аста-секин у ер-бу ердан одамларни тўплаш бошланади, оддий суҳбат, чой ичиш, видеофильм кўриш, кичкинагина совға ва совғага қўшиб суҳбатдошнинг она тилидаги миссионерликни тарғиб қилувчи китоб беришади. Қарабсизки, етти пушти мусулмон бўлиб келган бир шахс миссионерларнинг қурбонига айланади.\nУларнинг асл мақсади динга киритиш эмас, балки мусулмонларни диндан чиқаришдир. Миссионерлик фаолияти билан шуғулланаётган кишилар умуман тарафдорларининг ахлоқини яхшилаш билан шуғулланмайдилар. Аксинча, улар хулқни бузадиган ишларни ёйишади. Турли хил ўйинлар, “дискотекалар” ташкил қилишади, ресторанлар очиб, тунги кўнгилхушликлар уюштиришади.\nСўзимнинг интиҳосида шуни алоҳида таъкидлашни истардимки, юқорида айтганимиздек, миссионерларнинг “ғамхўрлиги”га алданиб, уларнинг тузоғига илинган кимсалар аслида исломий ҳаётдан анча йироқ, унинг ҳаётбахш таълимотидан бехабар кишилардир. Акс ҳолда, улар минг йиллар давомида ота-боболари асраб-авайлаб келган муқаддас динини арзимас нарсага, дунё матосига сотмаган, бундай нодонлик ва жаҳолатга йўл қўймаган бўлар эдилар.


ЎзА - Мамлакатимизда ҳозирги вақтда лизинг хизматлари кўрсатувчи 126 та ташкилот фаолият юритмоқда\n01.12.2017 19:18 Чоп этиш версияси\nҲаракатлар стратегияси ижроси доирасида Прогнозлаштириш ва мақроиқтисодиёт тадқиқотлар институти, Ўзбекистон Республикаси вазирлик ва идоралари мутахассислари томонидан Жанубий Корея Республикаси жамғарма биржаси, БМТ Тараққиёт дастури, Халқаро молия корпорацияси иштирокида лизинг бозорини ривожлантириш бўйича чора-тадбирларни ўз ичига олган ўрта ва узоқ истиқболга мўлжалланган Ўзбекистон Республикаси молия бозорини ривожлантириш Концепцияси ишлаб чиқилди.\nМолия бозорининг лизинг тармоғи мамлакатимиз иқтисодиётининг юқори ўсиш кўрсаткичларига эришиш ҳамда рақобатбардошлигини таъминлашда муҳим аҳамият касб этади.\nЛизинг хизматлари бозорини янада кенгайтириш учун улкан салоҳият мавжуд, бу эса рақобат кучайиши, тақдим этилаётган хизматлар сифатининг келажакда янада ўсиши ҳамда хизмат кўрсатишда янги йўналишлар очилишига замин яратади.\nИқтисодиётнинг реал секторини ривожлантиришга йўналтирилган ислоҳотлар Ўзбекистонда лизинг хизматларини янада ривожлантириш учун кенг имкониятлар яратади. Ушбу ислоҳотлар туфайли бугун давлатимиз барқарор тараққий этмоқда ва сўнгги йилларда, айниқса, ҳуқуқ соҳасида катта ўзгаришлар рўй берди.\nМаҳаллий лизинг бозорининг асосий ислоҳотчиси давлат ҳисобланади ва лизинг бозорининг самарали ривожланиши учун барча шарт-шароитлар яратиб берилмоқда. Бунда лизинг асосий жамғармаларни техник жиҳатдан қайта жиҳозлаш ва модернизация қилиш ҳамда захираларни оқилона тақсимлашнинг энг самарали усулларидан бири эканини англаб етиш зарур.\nЮртимизда яратилган қулай шароитлар валюта бозорини эркинлаштириш жараёни билан бир қаторда лизингнинг янада ривожланиши учун замин яратади. Мазкур босқичда Ўзбекистон лизинг берувчиларига лизинг фаолиятини юритишлари учун ташқи молиялаштиришни тақдим этиш самарали ҳисобланади.\nЎзбекистондаги лизинг амалиётлари йўловчи самолётларини лизингга олишдан бошланган. 1993 йилдан буён «Ўзбекистон ҳаво йўллари» миллий авиакомпанияси йўловчи лайнерлар паркини жаҳондаги етакчи ишлаб чиқарувчиларнинг самолётлари билан янгилаб келмоқда.\n2002 йилнинг 1 сентябрига қадар банклар молия лизинги амалиётини деярли нолга тенг рентабеллик билан амалга оширган, лизинг компаниялари эса якка тартибдаги ва солиқ имтиёзлари ёки устав сармоясига маблағ киритиш ёки имтиёзли заём шаклидаги давлат кўмагига эга бўларди. Бу лизинг амалиётларига татбиқ қилинмайдиган қисқа ва узоқ муддатли кредитлаш учун тақдим этиладиган имтиёзли солиқлар билан боғлиқ эди.\n2002 йилда лизинг тўғрисидаги қонунчиликка, хусусан, Фуқаролик кодекси, Солиқ кодекси, Ўзбекистон Республикасининг "Лизинг тўғрисида"ги ва "Бож тарифи тўғрисида"ги қонунларига киритилган ўзгартиришлар вазиятни тубдан ўзгартирди. Лизинг қонунчилигига киритилган комплекс тузатишлар Ўзбекистонда лизингнинг жадал ривожланиши йўлидаги тўсиқларни бартараф этди ва мазкур сектор ривожланиши учун прогрессив ҳуқуқий асос яратди.\nБугун Ўзбекистонда ялпи ички маҳсулот тузилмасидаги лизинг амалиётлари ҳажми йилдан-йилга ошаётгани кузатилмоқда. Бундан ташқари, лизинг бозорида иштирокчилар – лизинг амалиёти билан шуғулланувчи банклар ва лизинг компаниялари сони мунтазам ортиб бормоқда. Мамлакатимизда ҳозирги вақтда лизинг хизматлари кўрсатувчи 126 та ташкилот, жумладан, 24 тижорат банки фаолият юритмоқда. Ўтган йил лизингнинг мамлакатимиз ялпи ички маҳсулотидаги улуши 0,5 фоизни ташкил этди.\nЖорий йилнинг биринчи ярми якунларига кўра, лизинг амалиётларининг умумий портфели 2 триллион 529 миллиард сўмни ташкил қилди. Лизинг берувчилар умумий қиймати 710 миллиард сўмдан ортиқ бўлган 4 минг 674 та лизинг шартномаси тузди, бу ўтган йилнинг шу давридагига нисбатан 65,1 фоизга кўп.\nҲозирги вақтда кичик бизнес ва хусусий тадбиркорлик учун мини-технологиялар, саноатнинг етакчи тармоқларини модернизация қилиш, техник ва технологик қайта жиҳозлашга эҳтиёжнинг мавжудлиги маҳаллий лизинг бозори ривожланишининг асосий тенденцияси ҳисобланади.\nХулоса қилиб айтганда, лизинг имкониятларини кенгайтириш тадбиркорларга ўз корхонасининг техник базасини тезкор равишда янгилаш имконини беради. Бу эса, ўз навбатида, янги ускуналар ёрдамида корхона даромади ҳамда рентабеллиги, маҳсулот рақобатбардошлилигини оширишга хизмат қилади.\nбошқарма бошлиғи ўрнибосари.


03:43 / 27.04.2018 2629 pdf Ўқиш режими + -\nعَنْ أَبِي مَسْعُودٍ رضي الله عنه قَالَ: قَالَ النَّبِيُّ صلى الله عليه وسلم: «إِنَّ مِمَّا أَدْرَكَ النَّاسَ مِنْ كَلَامِ النُّبُوَّةِ الْأُولَى: إِذَا لَمْ تَسْتَحْيِ، فَاصْنَعْ مَا شِئْتَ». رَوَاهُ الْبُخَارِيُّ.\n«Набий соллаллоҳу алайҳи васаллам: «Ҳаё қилмасанг, хоҳлаганингни қилавер» (деган гап) одамларга етган биринчи нубувват сўзларидандир», дедилар» (Бухорий ривоят қилган).\nУшбу ҳадиси шарифни имом Бухорийдан ташқари Абу Довуд ва Аҳмад ибн Ҳанбал ривоят қилишган.\nБошқа санад билан Дорақутний, Табароний, Байҳақий, Ибн Аби Дунё ва бошқалар ҳам ривоят қилганлар.\nАбу Масъуд розияллоҳу анҳунинг таржимаи ҳоллари:\n1. Абу Масъуд розияллоҳу анҳунинг тўлиқ исмлари Уқба ибн Амр Ансорий бўлиб, Абу Масъуд куняси билан машҳур. Иккинчи Ақаба байъатида қатнашганлар. Байъат иштирокчиларининг ичида энг ёши кичиги эдилар.\n2. У киши Бадр ғазотида иштирок этмаган бўлса ҳам, Бадрда яшгани учун Бадрий деб аталадилар. Уҳуддан бошлаб, қолган барча жангларда қатнашганлар.\n3. Абу Масъуд розияллоҳу анҳу Куфада яшаганлар. Ҳазрати Али розияллоҳу анҳу Сиффийн жангига чиққанларида ўринларига Уқба ибн Амр Ансорий розияллоҳу анҳуни Кўфага бошлиқ қилиб тайинлаб кетганлар. Шаъбий айтади: Абу масъуд: «Икки гуруҳнинг бири иккинчисидан устун келишини хоҳламайман... сулҳ бўлсайди», дер эдилар.\nАбу Масъуднинг ўғли отамизга: «Бизга насихат қилинг», десак «Жамоъатни маҳкам тутинг, чунки Аллоҳ умматни залолат устида жам қилмайди...» дер эдилар, деган.\n4. Абу Масъуд розияллоҳу анҳунинг тана тузилишлари ва шахсиятлари Умар розияллоҳу анҳуга ўхшар эди.\n5. Абу Масъуд розияллоҳу анҳу олим саҳобалардан саналарди. Расулуллоҳ соллаллоҳу алайҳи васалламдан 102 та ҳадис ривоят қилганлар. Имом Бухорий ва имом Муслим 9 та ҳадисларида иттифоқ қилишган. Имом Бухорий ёлғиз ўзлари 1 тасини, Имом Муслим 7 тасини ривоят қилган.\n6. Имом Муслим Абу Масъуд Бадрий розияллоҳу анҳудан ривоят қилди:\n«Бир ғуломимни қамчи билан ураётган эдим, ортимдан: «اعْلَمْ، أَبَا مَسْعُودٍ» «Билиб қўй, эй Абу Масъуд!» деган овозни эшитиб қолдим. Бироқ, ғазабдан овозни танимабман. Яқинлашганда қарасам, Расулуллоҳ соллаллоҳу алайҳи васаллам эканлар. У зот:\n«اعْلَمْ، أَبَا مَسْعُودٍ، اعْلَمْ، أَبَا مَسْعُودٍ» «Билиб қўй, эй Абу Масъуд! Билиб қўй, эй Абу Масъуд!» дердилар. Қамчини қўлимдан ташладим. У зот:\n«اعْلَمْ، أَبَا مَسْعُودٍ، أَنَّ اللهَ أَقْدَرُ عَلَيْكَ مِنْكَ عَلَى هَذَا الْغُلَامِ» «Билиб қўй, эй Абу Масъуд! Аллоҳ сенинг устингдан бу ғуломга бўлган қудратингдан кўра қудратлироқдир», дедилар. «Бундан кейин ҳеч қачон бирорта мамлукни урмаганим бўлсин», деб қўйдим».\n7. Уқба ибн Амр Ансорий розияллоҳу анҳу ҳижрий 42- санада Мадийнада, айрим ривоятларга қараганда Кўфада вафот этганлар.\n«Ҳаё» сўзи луғатда беҳаёлик ва бешармликнинг зиддини англатади. Бошқача қилиб айтганда, «Ҳаё айбдан ва маломатдан қўрқиб, ўзини тортиш, бирор ишни қилмаслик».\nУламолар ҳаёни шундай таърифлаганлар:\n«Ҳаёнинг ҳақиқати шуки, у шариатга мувофиқ барча гўзал нарсани қилишга, ёмон нарсани тарк этишга ундайдиган бир хулқдир», дейишган.\nҲаё билан хижолат тортишнинг фарқи\nҲаё шариатга мувофиқ барча гўзал нарсани қилиш, ёмон нарсани тарк этишга ундаса, хижолат тортиш, шариат буюган ишни қилмасликга сабаб бўлиши мумкин. Масалан ҳажга эҳром боғлаган одам шалварини ечмаса, хижолат тортган бўлади, ҳаё қилган бўлмайди.\nҲаё ҳақида келган оятлар\n«فَجَاءَتْهُ إِحْدَاهُمَا تَمْشِي عَلَى اسْتِحْيَاءٍ قَالَتْ إِنَّ أَبِي يَدْعُوكَ لِيَجْزِيَكَ أَجْرَ مَا سَقَيْتَ لَنَا»\n«Бас, икковларидан бири ҳаё билан юриб келиб: «Отам сенга бизларга суғориб берганинг ҳақини бериш учун чақирмоқда», деди...» (25-оят).\nБу оятда Мусо алайҳиссаломнинг олдиларига у киши қўйларини суғориб берган Шуъайб алайҳиссаломнинг икки қизининг бири ҳаё билан, уялибгина келганини айтиляпди. Мўтабар тафсир китобларда келган ривоятларда енги билан юзини тўсиб олиб келгани айтилган.\nВа яна Аллоҳ таоло Аҳзоб сураси шундай марҳамат қилади:\n«إِنَّ ذَلِكُمْ كَانَ يُؤْذِي النَّبِيَّ فَيَسْتَحْيِي مِنْكُمْ وَاللَّهُ لَا يَسْتَحْيِي مِنَ الْحَقِّ»\n«... Албатта, бундай қилишингиз Набийга озор берур. У эса, сизлардан ҳаё қиларди. Аллоҳ ҳақ(ни айтиш)дан ҳаё қилмайдир...» (53-оят).\nУшбу оятнинг нозил бўлиш сабабида Имом Муслим Анас ибн Моликдан ривоят қилган узун ҳадисни келтирганлар. Ҳадиснинг хулосаси шуки, Анас ибн Моликнинг оналари Умму Сулайм Набий соллаллоҳу алайҳи васаллам Зайнаб бинт Жаҳш онамизга уйланганларида «ҳайс» (хурмо, ёғ ва толқондан тайёрланадиган таом)ни Анас ибн Моликдан бериб юборадилар. Шунда Набий соллаллоҳу алайҳи васаллам 300га яқин саҳобаларни уйларида ўн киши ўн кишидан қилиб меҳмон қиладилар. Саҳобалардан бир гуруҳи овқатдан кейин ҳам суҳбатга берилиб ўтириб қолишади. У зот ҳаё қилиб уларга туринглар дея олмайдилар. Шунда ушбу оят нозил бўлди.\nҲаё бобидаги ушбу ҳадиси шарифни уламоларимиз Исломнинг мадори яъни Исломнинг асосий таълимотларини ўз ичига олган ҳадислар сирасига киритганлар.\nУшбу ҳадисда инсониятнинг узоқ тарихи давомида Аллоҳ таолонинг барча анбиёлари томонидан ўз умматларига тақдим қилинган энг яхши сифатлардан бири – ҳаё сифати ҳақида сўз кетмоқда.\n«Ҳаё қилмасанг, хоҳлаганингни қилавер» деган гап анбиёлар тамонидан одамларга етказилган илк нубувват таълимотларидан бири ҳисобланади. Яъни аввал ўтган барча анбиёлар асрлар оша бир-бирларига ушбу ўгитни мерос қолдириб ўз умматларига етказиб келганлар.\n«إِذَا لَمْ تَسْتَحْيِ، فَاصْنَعْ مَا شِئْتَ» «Ҳаё қилмасанг, хоҳлаганингни қилавер», деганларини уламолар икки хил шарҳ қилганлар.\nБиринчиси – Огоҳлантириш маъносида бўлиб, агар ҳаё қилмасанг билганингни қил, қилмишингга яраша жазо оласан, деган маънода айтилган. Нимани истасанг, шуни қилавер маъносида эмас.\nИккинчиси – бу жумла буйруқ майлида келган бўлса ҳам, хабар маъносини англатади. Яъни ким ҳаё қилмаса, хоҳлаганини қилаверади.\nАбдуллоҳ ибн Маслама Қаънабийнинг қиссаси\nБу ҳадисни Абдуллоҳ ибн Маслама Қаънабий Шуъбадан ривоят қилган. Ундан бошқа ҳеч ким ривоят қилмаган. Бунинг сабаби ҳақида Қаънабийнинг ўғлидан қуйидагилар ривоят қилинади:\n«Отам шароб ичар ва ёшлар билан суҳбат қурар эди. Бир куни эшик олдида ўтириб, уларни кута бошлади. Шунда буюк муҳаддис Шуъба ўтиб қолди. Одамлар унинг ортидан ёпирилиб боришар эди. Отам: «Бу ким?» деди. «Шуъба», дейишди. «Шуъба ким ўзи?» деди. «Муҳаддис», дейишди. У қизил изорини судраб, у томон турди. «Менга ҳадис айтиб бер», деди. Шуъба: «Сен ҳадис соҳибларидан эмассан», деди. Отам пичоғини яланғочлаб, унга ўқталди ва: «Менга ҳадис айтасанми ёки сени жароҳатлайми?» деди. Шунда Шуъба унга шундай деди: «Мансур бизга Рибъийдан, у Абу Масъуддан ҳадис айтди: «Расулуллоҳ соллаллоҳу алайҳи васаллам: «Агар ҳаё қилмасанг, истаганингни қилавер», дедилар». Отам пичоқни отиб юборди. Қавмига бориб, ўзида бор шаробни тўкиб ташлади. Сўнг Мадина томонга кетди. У ерда доим Молик ибн Анаснинг суҳбатида бўлди. Сўнгра Басрага қайтди. Унгача Шуъба вафот этиб кетган эди. Шунинг учун отам ундан мана шу ҳадисдан бошқа ҳадис эшита олмади».\nУламолар ҳаёни икки турга бўлишган:\n1. Туғма ҳаё,\n2. Ҳаёт давомида шакилланган ҳаёга\nМусулмон ахлоқ илми уламолари эса: «Инсонга ота-онасида бор баъзи ахлоқларнинг хамиртуруши онасининг қорнида ҳомила бўлганида ўтади. Аллоҳ бандани халқ қилиш чоғида унга ахлоқ қобилиятини қўшиб яратади. Инсон туғилиб, ўсиши жараёнида тарбия, муҳит ва одатланиш оқибатида у ёки бу ахлоқни ўзида ривожлантиради ёки йўқотиб юборади», дейдилар.\nУламолар ҳаёни бир неча навларга тақсимлаганлар.\n1. Аллоҳ таолодан ҳаё қилиш.\n2. Фаришталардан ҳаё қилиш.\n3. Одамлардан ҳаё қилиш.\n4. Ўзидан ҳаё қилиш.\nАгар банда бутун вужуди ва ҳис-туйғуси билан Аллоҳ таоло уни доимо кўриб туришини ҳис қилса, Аллоҳ таолодан ҳаё қилади, У Зотнинг амрини бажаради ва қайтарган ишларини қилмайди.\nФаришталар кўплаб ишларни бажарадилар.\n- Ўша ишлардан бири – одамларнинг ишларини кузатиб, амалларини ёзиб бориш вазифаси.\n- Ўша ишлардан иккинчиси – инсонни доимий равишда муҳофаза қилиб юриш вазифаси.\nТермизий Ибн Умар розияллоҳу анҳумодан қилган ривоятда:\n«إِيَّاكُمْ وَالتَّعَرِّيَ، فَإِنَّ مَعَكُمْ مَنْ لَا يُفَارِقُكُمْ إِلَّا عِنْدَ الْغَائِطِ، وَحِينَ يُفْضِي الرَّجُلُ إِلَى أَهْلِهِ، فَاسْتَحْيُوهُمْ وَأَكْرِمُوهُمْ».\n«Яланғоч бўлишдан сақланинглар, чунки сиз билан қазои ҳожат ва эркак киши ўз аёли яқинлик қилган пайтдан бошқа вақтда ҳеч ажралмайдиган зотлар бўлади. Улардан ҳаё қилинглар ва уларни ҳурмат этинглар», деганлар».\nҲузайфа ибн Ямон розияллоҳу анҳу: «Одамлардан ҳаё қилмайдиган кимсада яхшилик йўқдир», деган.\nМўмин-мусулмон киши ўзининг кимлигини унутмаслиги, Аллоҳ таоло унга иймон неъматини, Ислом неъматини бериб қўйганини эсидан чиқармаслиги керак. Агар ким одамлардан ҳаё қилиб, ўзидан ҳаё қилмаса, ўзини ўзи хорлаган ва ерга урган бўлади.\nҲақиқий ҳаё бошқаларни яхшиликка буюриб, ёмонликдан қайтаришдан тўсмайди.\nҲаё соҳиби гоҳида ҳақ билан юзма-юз келишга ҳаё қилиб, амри маъруф ва наҳий мункарни тарк қилиши мумкин. Гоҳида ҳаё унинг баъзи ҳуқуқларни талаб қилишдан тўсиши мумкин. Бунга ўхшаш нарсалар одатда учраб туради. Бу ҳаё эмас, балки ожизлик, қўрқоқликдир. Шунинг учун ҳам Набий соллаллоҳу алайҳи васаллам: «الْحَيَاءُ خَيْرٌ كُلُّهُ» «Ҳаё фақат яхшилик келтиради», деганлар. Ана ўша ҳақиқий ҳаёдир.\nИмом Бухорий ва Муслим Ибн Умар розияллоҳу анҳумодан қилишган ривоят:\n«دَعْهُ، فَإِنَّ الْحَيَاءَ مِنَ الإِيمَانِ».\n«Уни ўз ҳолига қўй! Ҳаё иймондандир», деганлар».\nҲаёнинг инсон зоти учун, унинг оиласи, ватани, жамияти ва бутун дунё учун фойдалари сон-саноқсиздир. Биз буларнинг баъзиларини эслаб ўтамиз.\n1. Ҳаё иймон Шуъбаларидан биридир.\nИймон эса ўз ўрнида Аллоҳ таоло инсон зотига берган энг улуғ неъматдир. Иймони бор банданинг ҳаёси бўлади. Иймон мусулмонни гуноҳ-маъсиятлардан тўсганидек, ҳаё ҳам уни тўсади, чунки одам ҳаё қилиб ўша гуноҳларга қўл урмайди.\nИмом Бухорий Абу Ҳурайра розияллоҳу анҳудан қилган ривоятда:\n«الْإِيمَانُ بِضْعٌ وَسِتُّونَ شُعْبَةً، وَالْحَيَاءُ شُعْبَةٌ مِنَ الْإِيمَانِ».\n«Иймон олтмиш неча шўъбадир. Ҳаё иймоннинг бир шўъбасидир», деганлар».\n2. Ҳаё гуноҳ-маъсиятларни тарк этишга ундайди.\nТабароний Саъид ибн Зайд Ансорий розияллоҳу анҳудан қилган ривоятда:\n«У киши Набий соллаллоҳу алайҳи васалламга: «Эй Аллоҳнинг Расули! Менга тавсия қилинг», дейди.\n«أُوصِيكَ أَنْ تَسْتَحْيِيَ مِنَ اللهِ تَعَالَى، كَمَا تَسْتَحْيِي مِنَ الرَّجُلِ الصَّالِحِ مِنْ قَوْمِكَ».\n«Сенга ўз қавмингнинг аҳли солиҳларидан бир кишидан қандай ҳаё қилсанг, Аллоҳ азза ва жалладан ҳам шундай ҳаё қилишингни тавсия қиламан», деганлар».\nОдамлардан хижолат бўлмасдан беҳаёлигини қилаверадиган киши охир-оқибат Аллоҳ таолодан ҳам хижолат бўлмайдиган ҳолатга тушиб қолади.\n3. Ҳаё Пайғамбарларнинг суннатлари ҳисобланади.\nИмом Аҳмад ва Термизий Абу Айюб розияллоҳу анҳудан қилишган ривоятда:\n«أَرْبَعٌ مِنْ سُنَنِ الْمُرْسَلِينَ: الْحَيَاءُ، وَالتَّعَطُّرُ، وَالسِّوَاكُ، وَالنِّكَاحُ».\n«Тўрт нарса расулларнинг суннатларидандир: ҳаё, хушбўй сепиш, мисвок қилиш ва никоҳланиш», деганлар».\n4. Ҳаё кишини жаннатга киритади.\nТермизий Абу Ҳурайра розияллоҳу анҳудан қилган ривоятда:\n«الْحَيَاءُ مِنَ الإِيمَانِ، وَالإِيمَانُ فِي الْجَنَّةِ، وَالْبَذَاءُ مِنَ الْجَفَاءِ، وَالْجَفَاءُ فِي النَّارِ».\n«Ҳаё иймондандир, иймон жаннатдадир. Ҳаёсизлик жафодир, жафо дўзахдадир», деганлар».\nҲаё сифати бандани беҳаё гап-сўз ва ишлардан қайтариб туради. Бошқача қилиб айтганда, Аллоҳ таолодан ҳаё қилиб, гуноҳлардан узоқда бўлишига хизмат қилади. Беҳаёлар ҳаёсизликлари туфайли бу дунё ва охиратда шарманда бўладилар.\nТермизий Анас розияллоҳу анҳудан қилган ривоятда:\n«مَا كَانَ الْفُحْشُ فِي شَيْءٍ إِلَّا شَانَهُ، وَمَا كَانَ الْحَيَاءُ فِي شَيْءِ إِلَّا زَانَهُ».\n«Фаҳш нимада бўлса, албатта, ўшани шарманда қилади. Ҳаё нимада бўлса, албатта, ўшани зийнатлайди», деганлар».\n6. Ҳаё динимиз Исломнинг хулқидир.\nИбн Можа Ибн Аббос розияллоҳу анҳумодан қилган ривоятда Расулуллоҳ соллаллоҳу алайҳи васаллам:\n«إِنَّ لِكُلِّ دِينٍ خُلُقًا، وَإِنَّ خُلُقَ الْإِسْلَامِ، الْحَيَاءُ».\n«Ҳар бир диннинг ўз хулқи бордир. Исломнинг хулқи ҳаёдир», дедилар».\n7. Ҳаё ҳамма нарсани ўзаги асли саналади.\nИмом Бухорий ва Мусоимлар Имрон ибн Ҳусойн розияллоҳу анҳудан қилишган ривоятда:\n«الْحَيَاءُ لَا يَأْتِي إِلَّا بِخَيْرٍ».\n«Ҳаё фақатгина яхшилик келтиради», деганлар».\nҲаёси бўлмаган кишининг одамгарчилиги ҳам бўлмайди. Инсоният сафидан чиқиб, қуруқ гўшт ва суякдан иборат махлуққа айланиб қолади. Ундан яхшилик кутилмайди. Ҳаёси бўлмаган одам ваъдасига вафо қилмайди, омонатга хиёнат қилади, меҳмонга меҳмоннавозлик кўрсатмайди, қўшниларига азият беради...\n«Зуҳд ва Ҳаё» китоби асосида тайёрлади\n20:13 / 26.04.2018 2453\n16:52 / 27.04.2018 2217\n3759 19:16 / 11.07.2017\n2527 19:22 / 22.01.2018\n2076 17:15 / 17.03.2018\n3652 21:23 / 18.04.2018


Муҳожирликдаги ҳалол ва озода меҳнат: Киевда ишлаётган андижонлик йигитлар ҳақида\nАндижон вилоятида туғилган икки нафар ҳамюртимиз бир неча йилдан буён Украина пойтахтидаги фаст-фуд шохобчасида меҳнат қилишади.\nKun.uz мухбирлари Украинага сафари давомида қатор ватандошлар билан учрашиб, уларнинг кундалик иш фаолияти билан танишди.\nАндижонлик йигитлар – Алишер Абдусаломов ва Муҳаммадали Исматуллаев бир неча йилдан бери Киевнинг «Печерська» метро станцияси ёнидаги «Мясо & Lavasch» тезкор овқатланиш шохобчасида меҳнат қилишмоқда.\nУлар эрталаб соат 8:00дан кеч соат 20:00гача мижозларга шаурма, гамбургер ва бошқа таомларни тезкор тайёрлаб беришади. Йигитларнинг айтишича, улар Ўзбекистонга қайтиб, шу касбдаги ишларини давом эттиришни ният қилишган.\n«Киевда 5-6 йилдан бери ишлаяпмиз. Тозалик, озодалик – ишимизда биринчи ўринда туради. Насиб қилса, бу ишларни Ўзбекистонда ҳам давом эттириш ниятимиз бор. Иш берувчимиз ҳам, мижозлар ҳам биздан мамнун», – дейди Алишер Абдусаломов.\nҲамюртларимиз мусофирчиликда юришган бўлса-да, Ўзбекистондаги янгиликларни мунтазам кузатиб боришади. Киевга сафаримиз давомида биз билан боғланиб, самимий суҳбат қуриш ниятида эканликларини айтишди.\n«Ўзбекистондаги янгиликларни кузатиб борамиз, Kun.uz орқали ўқиб турамиз. Иш билан машғул бўлиб, дунё янгиликларидан бехабар қолиш ҳам яхшимас, албатта», – дейди Алишер Абдусаломов.\nТезкор овқатланиш шохобчасида иш қизғин, мижозлар кўп, йигитлар қўли-қўлига тегмасдан кунига 12 соат тикка туриб, меҳнат қилишади. Иш шароити мураккаб бўлса-да, нолийдиган одам йўқ. Чунки иш ҳақи ҳам шунга муносиб тарзда тўланяпти. Улар йил давомида 5-6 ой ишлаб, кейин яна Ўзбекистонга қайтишади.\n«Биз Киевда йил давомида 5-6 ой ишлаймиз, кейин уйга қайтамиз. Борганимизда ўзгаришлар кўплигининг гувоҳи бўламиз. Уйга қайтганимизда бундан албатта хурсанд бўламиз, буни яширмаймиз», – дейди Алишер Абдусаломов.\n«Печерська» метро станцияси Киев шаҳрининг марказида, аҳоли гавжум чорраҳада жойлашган. Демак, тезкор овқатланиш шохобчаси учун қулай жой танлангани кўриниб турибди.\nИш орасида ҳамюртларимиз билан қисқа муддат самимий гаплашиб олдик. Якунда «Қандингизни уринг йигитлар, меҳнат қилган одам ҳеч қачон, ҳеч қаерда кам бўлмаган!», деган тилак билан хайрлашдик.\nНурмуҳаммад Саид, Kun.uz мухбири.\n«Украина халқига ўзбек таомларини тортиқ қиляпмиз» – андижонлик ошпаз Киевда\n13:46 / 15.01.2021\nЕвропа суди Қрим борасидаги Украина ва Россия ўртасидаги баҳсни кўриб чиқишга рози бўлди\n01:09 / 03.01.2021\nУкраина бош санитар врачи мамлакатда Россиянинг COVID-вакцинаси рўйхатдан ўтказилмаслигини айтди\n19:34 / 30.12.2020\nЭрон Украинанинг Boeing самолёти ҳалокатида қурбон бўлганларнинг оилаларига 150 минг доллардан товон пули беради


Ўзбекистонда 24 июнь куни 239 кишида коронавирус аниқланди. Бу янги рекорд - Daryo\n23:54, 24.06.2020 134812\nЎзбекистонда 24 июнь куни 239 кишида коронавирус аниқланди. Бу янги рекорд\nЎзбекистонда 23 июнь соат 23:00 дан 24 июнь соат 23:00 га қадар коронавирус юқтириб олиш билан боғлиқ 239 та ҳолат қайд этилди. Бу Ўзбекистонда шу кунгача бир кунда коронавирус аниқланиши бўйича рекорд натижадир. Бунгача энг кўп касаллик аниқланган кун 7 июнга тўғри келиб, ўшанда 237 кишида касаллик қайд этилганди. Кун давомида қайд этилган ҳолатлардан сўнг Ўзбекистонда коронавирусга чалинганлар сони 6901 нафарга етди.\n207 нафари карантин муассасаларида;\n31 нафари аҳоли орасида (Тошкент шаҳрида — 18 нафар, Самарқанд вилоятида — 8 нафар, Тошкент вилоятида — 5 нафар);\n1 нафари Тошкент вилоятида халқаро юк ташувчи автомашина ҳайдовчилари орасида аниқланган.\nКун давомида 4 та ҳудудда янги касалланганлар қайд этилди. Ушбу ҳудудларнинг 3 тасида аҳоли орасида коронавирус аниқланди. Аҳоли орасида коронавирус аниқланиши бир кун ичида биттага кўпайди — 30 тадан 31 тага.\nТошкент шаҳрида кун давомида 69 кишида коронавирус аниқланган бўлиб, булардан 51 нафари коронавирусга чалинганлар билан мулоқотда бўлиб, карантинга олинганлар орасида, 18 нафари аҳоли орасида қайд этилди. Пойтахт кун давомида аҳоли орасида энг кўп коронавирусга чалинганлар аниқланиши бўйича охирги 10 кунда 8 марта етакчи бўлди. Июнь ойида Тошкент шаҳрида фақат 3 июнь куни аҳоли орасида касаллик аниқланмаган.\nТошкент вилоятида аниқланган ҳолатларнинг 10 таси коронавирусга чалинганлар билан мулоқотда бўлганлар орасида, 5 таси аҳоли орасида, биттаси халқаро юк ташувчи машина ҳайдовчилари орасида аниқланди. Вилоятда 8 кундан бери аҳоли орасида, 11 кундан бери халқаро юк ташувчи машиналар ҳайдовчилари орасида узлуксиз равишда касаллик аниқланмоқда.\nСамарқанд вилоятида коронавирусга чалиниш билан боғлиқ 14 та ҳолат қайд этилди. 22 май куни Самарқандда 24 кишида коронавирус аниқланганидан кейин кунлик касалланганлар сони максимум 11 нафарга етаётганди. 24 июндаги касалланиш ҳолатларининг 8 таси эса аҳоли орасида, 6 таси коронавирусга чалинганлар билан мулоқотда бўлиб, карантинга олинган фуқаролар орасида аниқланди. Самарқандда сўнгги вақтларда, асосан, карантиндагилар орасида касаллик аниқланаётганди. Охирги марта аҳоли орасида бу қадар кўп одамда касаллик аниқланиши 30 майда кузатилганди. Ўшанда ҳам аҳоли орасида 8 кишида касаллик қайд этилган.\nНавоий вилоятида 11 июнь куни аҳоли орасида 18 та касалланиш ҳолати қайд этилганидан сўнг вилоятда аниқланаётган янги ҳолатлар коронавирусга чалинганлар билан мулоқотда бўлиб, карантинга олинганлар орасида қайд этилмоқда. 24 июнда қайд этилган 5 та ҳолат ҳам карантиндагилар орасида аниқланди.\n24 июнь давомида 125 нафар фуқаро соғайди. Улардан 116 нафари Тошкент шаҳри, 6 нафари Бухоро, 2 нафари Самарқанд ва 1 нафари Андижон вилоятларидаги тиббиёт муассасаларида шифо топди.\nҲозирда касаллик қайд этилган жами 6901 нафар бемордан 4685 нафари соғайиб, даволаниш кўрсаткичи 68 фоизни ташкил этмоқда. Даволанишнинг бу қадар паст кўрсаткичи охирги марта 5 май куни қайд этилганди.\n17 июнь куни шифохоналардаги беморлар сони биринчи марта 1500 нафардан ошганди, 23 июнга келиб уларнинг сони 2000 нафардан ҳам ошди. Айни вақтда шифохоналардаги 2197 нафар бемордан 1760 нафари Тошкентдаги тиббиёт муассасаларида даволанмоқда (Сирдарё вилоятидаги беморлар ҳам Тошкент шаҳрига ўтказилган). Қолган 437 нафар бемор мамлакатнинг 9 ҳудудидаги шифохоналарда даволанмоқда.\nҚорақалпоғистонда 7, Андижонда 13, Наманганда 28, Бухорода 29, Сурхондарёда 30, Самарқандда 40, Хоразмда 56, Навоийда 57 ва Қашқадарёда 177 нафар бемор қолди. Жиззах ва Фарғона вилоятлари коронавирусдан холи ҳудуд бўлиб турибди.\nАйни пайтда тиббиёт муассасаларида даволанаётган 2197 нафар бемордан 14 нафари оғир, 5 нафари эса ўта оғир аҳволда. Бир сутка ичида аҳволи оғир беморлар сони 3 нафарга камайган бўлса, аҳволи ўта оғир беморлар сони 1 нафарга кўпайди. 16 июндан 19 июнгача шифохоналарда биронта ҳам аҳволи ўта оғир беморлар қолмаганди. Энди эса аҳволи ўта оғир беморлар сони июнь ойида энг катта кўрсаткичга чиқди.\n15 мартда эпидемия бошланганидан бери Ўзбекистонда 19 нафар бемор COVID-19 асоратлари оқибатида вафот этган. 19-беморнинг вафоти ҳақида 10 июнь куни хабар берилганди. Китоб ва Денов туманлари ҳокимликлари ҳам ўз ҳудудларида коронавирус оқибатида бир нафардан бемор ҳаётдан кўз юмгани ҳақида хабар қилган. Лекин Соғлиқни сақлаш вазирлиги ушбу ҳолатларни тасдиқламаган ва қурбонлар сонига ўзгартириш киритмаган.\nҲозирда Ўзбекистонда уй карантинида 37 173 нафар, стационар карантинда эса 22 890 нафар фуқаро тиббий кузатувда бўлиб турибди. Бир кун ичида уй карантинидаги фуқаролар сони 879 нафарга, стационар карантиндаги фуқаролар сони 234 нафарга кўпайди.\n22:56, 06.07.2021 171721\n23:38, 16.07.2021 122556\n23:56, 29.07.2021 100333\n12:46 Бугун 196\n12:41 Бугун 1213\n12:34 Бугун 935\n12:23 Бугун 5188\n06:36, 02.08.2021 138281\n22:18, 01.08.2021 74603\n10:42, 02.08.2021 65739\n22:27, 02.08.2021 56151


Замондан нолиш – ношукрлик\nБиз шундай дориламон замонда яшаяпмиз, нолиш ўринсиз. Борига шукр, йўғига сабр қилиб яшамоқ даркор. Нарх-наво баланд, ҳамма нарса қиммат – бу сўзларни қаердан олиб, нимага асосланиб гапиряпмиз? Ота-боболаримизда шундай сўз бор: «Бирни кўриб фикр қил, бирни кўриб шукр қил». Бу – ҳаётнинг иссиқ-совуғига қараб умр кечир, дегани. Ана шу жиҳатга кенгроқ эътибор қаратиш даркор.\nДоимо ҳаётдан нолишнинг ўзи ношукрликдир. Ота-боболаримиз бундан ҳам оғир шароитларда ҳаёт кечиришган. Шунда ҳам Худога шукр, ейишга ноним, яшашга қурбим бор, дейишган. Ҳозир бизда ҳашаматли уйлар, хорижнинг турли қимматбаҳо қўш-қўш машиналари, 2-3тадан рангли телевизор, қиммат кийимлар, еганимиз олдимизда, емаганимиз ортимизда.\n10 яшар боладан тортиб, 80 яшар чол-кампиргача қўлларидан қимматбаҳо телефон тушмайди. Биз нега нолиймиз? Улфатчиликка, зиёфатларга қилаётган харажатларимиз ота-боболаримизнинг тушига ҳам кирмаган.\nБир яшар набирамизнинг туғилган кунига қилинадиган сарф-харажат 20-30 одамни кутишга етади. Бу қаердан келди, юбилейлар, тўйлар қиламизу, яна ҳамма нарса қиммат, деб нолиб қўямиз.\nЯнги йил арафасида одамларнинг қилаётган харажатларидан оғзим очилиб қолди. 20ёшдан 60 ёшгача бўлган ҳамманинг қўлида Хитойнинг портловчи мушаклари, шуни ҳам бир талай пулга сотиб олишган. Камбағал одамлар озиқ-овқатдан орттиролмайди. Замондан нолиган одамлар осмонга мушак отиб ўйнайдими? Бу замон иқтисодиётини тушуниб туриб, пулни кўкка совуриш дегани эмасми?\nЗамондан нолиш – ноинсофлик. Ота-боболаримиз топганига шукр қилиб ейишган, биз эса, танлаб еймиз. Аллоҳ таоло сабрли, қаноатли одамларни яхши кўради. Бизда ана шу сабр, қаноат негадир кўринмайди. Осмондаги мушак ёруғидан роҳатлангунча, оёғинг тагига қара, оилангни боқ. Ахир ўртача мушак пулига бир талай озиқ-овқат маҳсулотлари олиш мумкин. Емай-ичмай осмонга совурилган маблағнинг барчаси ҳаром ҳисобланади.\nШуни билиб, кўриб туриб, ҳалол пешана тери билан топган пулни исроф қилмоқдамиз. Бундан ташқари қанча ёшларимиз ана шу мушак дастидан ногирон бўлиб қолмоқда. Қанча одамнинг уйлари ёниб кетмоқда. Бу фалокатларни кўриб-билиб, яна нолиб қўямиз. Замондан нолишга ҳаққимиз йўқ, яхшилар. Бола-чақани боқиш – фарз. Мушак отиш фарз эмас. Бола-чақанинг насибасини кўкка совуриш эса инсофсизликдан бошқа нарса эмас.\nАбдужаббор АҲМЕДОВ, жамоатчи мухбир, 2018-01-22, 18:08 175


Греция ҳукумати Ўрта Ер денгизи аҳолисининг осмонда "оловли шар" кўргани ҳақидаги маълумотни текширмоқда\nЎрта Ер денгизи ҳудудидалигида радарлардан йўқолиб қолган Мисрнинг EgyptAir авиакомпаниясига тегишли Airbus A320 русумли йўловчи самолётини қидириш ишларига қўшилган Греция ҳукумати айни вақтда ҳудудда жойлашган ороллар аҳолиси самолёт бедарак йўқолиши билан бир вақтда осмонда "оловли шар" кўришгани ҳақидаги хабарларни текширмоқда. Бу ҳақда Airlive хабар тарқатган.\nБундан олдинги хабарларда Миср ҳарбийлари маҳаллий вақт билан соат 4:26да (Тошкент вақти билан соат 7:26) йўқолган лайнер ҳалокат сигнали юборгани ҳақида маълум қилишгани айтилганди.\nФранция ва Миср бу самолётнинг қидирилиши бўйича ҳамкорлик қилишга келишган.\nОхирги маълумотларга қараганда, MS804 рейси бортида 56 нафар йўловчи (улардан уч нафари бола) ва ўн нафар экипаж аъзоси бўлган. Улар Миср, Франция, Буюк Британия, Ироқ ва Саудия Арабистони фуқаролари бўлган. Уларнинг тақдири ҳозирча номаълум.\nҲаво кемасининг ғойиб бўлганлиги ҳақида сигнал олиниши билан EgyptAir вазиятни кузатиб бориш учун фавқулодда тезкор штабни ташкил этди. Унинг таркибига барча авиация хизматларининг вакиллари киритилди. Миср ва Греция ҳарбий учувчилари самолётни қидириш билан шуғулланмоқда.


ТАРИХДАН САДО БЕРГУВЧИ ОБОД ГЎШАЛАР — Марғилон ҳақиқати\nЎзбекистон “Миллий тикланиш” демократик партияси Марғилон шаҳар Кенгаши “Ёшлар қаноти” томонидан ёшлар ўртасида “Юртим тарихини ўрганаман” шиори остида “Бурхониддин Марғиноний” мажмуаси ҳамда “Пур Сиддиқ” мажмуаларида ёшлар акцияси ўтказилди.\nЁшлар акциясида Ўзбекистон “Миллий тикланиш” демократик партияси Фарғона вилоят Кенгаши девони “Ёшлар қаноти” мутахассиси Х.Шерматова, ЎзМТДП шаҳар Кенгаши раиси, шаҳар Кенгаши депутати Ш.Мад- раҳимов, шаҳар ҳокими ўринбосари И.Азизов. Пичоқчи маҳалла фуқаролар йиғини раиси Б.Бабаев, Ўзбекистон Ёшлар иттифоқи шаҳар Кенгаши “Камалак” болалар ташкилоти раиси А.Бакиров, партия “Аёллар қаноти”, “Ёшлар қаноти” етакчилари иштирок этдилар.\nАкция қатнашчиларига дастлаб Бурхониддин Марғиноний мажмуасида бўлиб, унинг барпо этилиш тарихи ҳақида тушунчаларга эга бўлдилар. Шундан сўнг “Пур Сиддиқ” мажмуасида ободонлаштириш, кўкламзорлаштириш ишларида иштирок этишди.\nХалқимизнинг тарихида Бурхониддин Марғинонийнинг ўрни ва хизмати беқиёсдир. Алломанинг шоҳ асари – “Хидоя” ҳақида мамлакатимизнинг биринчи Президенти Ислом Каримов бундай деган эди: “Марғинонийнинг ўлмас мероси, хусусан, “Хидоя” (тўғри йўл) деб аталган китоби, мана саккиз асрдирки, мусулмон мамлакатларида энг нуфузли ва мукаммал ҳуқуқий манба сифатида эътироф этиб келинмоқда. Айниқса, бу мумтоз асарнинг Европа халқлари тилларига ҳам таржима қилингани, бутун дунёда катта қизиқиш билан ўрганилаётгани, унга турли тилларда кўплаб шарҳ ва изоҳлар битилгани Марғиноний меросининг умумбашарий аҳамиятидан далолат беради.\nЮртимизда бу улуғ фиқх олими ва унинг меросига муносиб эҳтиром кўрсатилмоқда. 2000 йили аллома таваллудининг 910 йиллиги катта тантана билан нишонланди. “Адолат” нашриётида “Хидоя” асарининг биринчи жилди 10000 нусхада чоп этилди. Айни пайтда, аллома асарларини ўрганиш ва тадқиқ қилиш борасидаги эзгу ишлар давом эттирилмоқда. Унинг ҳаёти ва илмий меросини ўрганиш ва тадқиқ этиш ёшларнинг маънавий камолоти ҳамда ҳуқуқий билимини оширишда катта аҳамиятга эгадир.\nШу жумладан ёшлар акцияси Ўзбекистон “Миллий тикланиш” демократик партияси устави ва дастурида белгилаб берилган вазифалардан келиб чиқиб ўтган давр- да аҳоли, биринчи навбатда ёшларга миллий ўзликни англашига кўмаклашиш, маданий меросимизни ўрганишда ёрдамлашиш,\nқадриятларимизни асраб-авайлашни сингдириш ва кўп минг йиллик тарихий-маданий меросимиз билан халқимиз, айниқса, ёш авлод ҳамда чет эллик меҳмонлар, сайёҳларни таништириш, тарихий қадриятларимизни бутун дунёга тарғиб этиш мақсадида ташкил этилди.\nШу муносабат билан моддий ва номоддий маданий мерос объектларини муҳофаза қилиш ва улардан фойдаланишни янги босқичга олиб чиқиш, соҳанинг норматив-ҳуқуқий базасини такомиллаштириш масалалари борасида келгуси режалар ишлаб чиқилди.\nЎзМТДП «Ёшлар қаноти» шаҳар Кенгаши раҳбари.


САЙЛОВГА ТАЙЁРГАРЛИК ИШЛАРИ - Ўзбекистон овози газетаси\nСАЙЛОВГА ТАЙЁРГАРЛИК ИШЛАРИ\nочиқ-ошкора олиб бориляпти\nМамлакатимизда муҳим сиёсий жараён — Ўзбекистон Республикаси Президенти сайловига пухта ҳозирлик кўрилмоқда.\nОкруг сайлов комиссияларининг фаолиятида очиқлик ва ошкораликни таъминлаш муҳим аҳамиятга эга. Шу мақсадда ҳар бир округда оммавий ахборот воситалари ходимлари учун брифинглар ташкил этилиб, сайловга тайёргарлик жараёнлари хусусида атрофлича маълумот берилмоқда.\nТошкент шаҳар округ сайлов комиссияси томонидан ўтказилган брифингда округ сайлов комиссияси раиси А.Юнусхўжаев оммавий ахборот воситалари ходимларига округ сайлов комиссияси томонидан ўтказилган биринчи мажлисда қабул қилинган қарорлар ҳақида ахборот берди.\nМажлисда, хусусан, сайлов комиссияси аъзоларининг хизмат вазифалари тақсимоти, сайлов участкаларини тузишга тайёргарлик масалалари кўриб чиқилганлиги маълумот сифатида айтилди. «Ўзбекистон Республикаси Президенти сайлови тўғрисида»ги Қонун ижросини назорат қилиш ва сайлов участкаларига амалий ёрдам кўрсатиш мақсадида округ сайлов комиссияси аъзолари ҳудудларга бириктирилган.\nБрифингда журналистларга Тошкент шаҳар округ сайлов комиссиясининг Матбуот маркази ташкил этилгани маълум қилинди.


Бош сахифа » Экстрактлар ва мойлар\nСочларни даволаш учун экстрактлар ва мойлар Тошкентда\nЎсимлаик мойлари ва экстрактлари ёрдамида сочларни даволаш –сочларни даволашнинг энг эҳтиёткор, ҳавфсиз, услуби – ножўя таъсирларсиз.\nБу ерда сиз ФАҚАТ бутун дунёда ўзини кўрсатган энг фойдали воситаларни топасиз. Мой ёки экстрактлар билан даволаниш асосий ёки қўшича бўлиши мумкин. Мойлар сочлар учун фойдали бўлиб қолмасдан, киприклар ва қошлар учун ҳам фойдалидир. Қуйида сиз воситалар билан батафсил танишиб оласиз.\nБиз ҳар қандай савол бўйича Сизга маслаҳат беришдан хурсанд бўламиз.\nBlack castor oil / Кора кастор мой (Ямайка)\nҚора касторка мойи. ЯМАЙКА. Теширилган манбалардан минглаб жавоблардан келиб чиқиб, биз тан олишга мажбур бўлдик, касторка мойи ўзининг унвонига муносиб – сочлар, қошлар ва киприкларнинг кўплаб муаммоларидан универсал восита. 50.000 жавобдан 47000 – ижобий характерга эга. Кўринишидан бундай оддий восита учун жуда юқори кўрсаткич. Бизни нархи бир оз ҳайрон қолдирди. Қора касторка мойи оддийсидан анча қиммат туради. «Қора касторка мойи» себореяли дерматитда, бош териси муаммоларида, сийраклашган сочларда, сийраклашган киприклар ва қошларда, қошлар, сочлар ва киприклар қуруқл..\nАргана мойи. Шикастланган, тўкилган сочларни тикланиши Сочлар учун ниҳоятда шифобахш ва самарали восита аргано мойи экстракти асосида, эндиликда сочларни парвариш қилиш ва уларнинг шикастланиши тиклаш бўйича таклиф этилаётган воситалардан энг самаралиси деб аталишга ҳақли. Мой ҳар хил турдаги сочларга ёрдам беради. Ингичка сочлар – мустахкам бўлади, тўкилган сочлар яна ўсиб бошлайди, қуруқ ва синувчан сочлар яна кучли чиройли ва мулойим бўлиши учун барча зарур моддаларни мойдан олади. Фақат бу воситани тўғри ишлатиш лозим ва натижалар сизни хурсанд қилади. Хозирда сочларни мустаҳка..\n1 дан 2 дан 2 га (жами 1 сахифалар)


Мессининг ҳашаматли ҳаёти: Уй, яхта, машиналар, шахсий самолёт - Penalti.uz | Футбол янгиликлари олами!\n23:33 Андрей Канчельскис: «Майдонда ҳа деб чўзилиб ётиб олавериш – профессионал футболчининг иши эмас» 17 0 Янгиликлар\n23:07 "Барселона" – "Валенсия": Таркиблар! 41 0 Янгиликлар\n21:33 «Эвертон» «МЮ» ва «Барселона» қизиқаётган футболчисининг нархини белгилади 27 0 Янгиликлар\n12:59 Дибала: «Ювентус»дан кетгим келмаяпти» 66 0 Янгиликлар\n12:49 «ЕЧЛда ғолиб чиқамиз, деб ваъда бермагандим». Месси тўрт йилда илк марта матбуот анжуманида қатнашди 121 0 Янгиликлар\nМессининг ҳашаматли ҳаёти: Уй, яхта, машиналар, шахсий самолёт\nДунёнинг энг яхши футболчиси қандай яшаётганини эътиборингизга ҳавола қиламиз.\nЛионель Месси сўнгги ҳафтада "Барселона" билан ЛаЛига чемпиони бўлди, деярли бир ўзи "Ливерпуль"ни мағлубиятга учратди. Бундай ҳафтадан сўнг тикланиш керак, чунки даҳолар ҳам дам олиши керак. Месси ўз уйида, оиласи даврасида дам олишни ёқтиради. Лионель кейинги учрашувлар учун куч тўплайдиган уй қандай кўринишда эканлигини намойиш этамиз.\nУйнинг таъмир ишларига кетган маблағ билан ҳисоблагандаги нархи - 6 млн. евро.\nЛионель Мессининг кошонаси Барселона яқинидаги Кастельдефельсе шаҳарчасида жойлашган.\nМессининг жамоадоши Иван Ракитич Лео ҳақида қизиқ воқеани айтиб берган: "Месси Барселона яқинидаги Кастельдефельседан уй сотиб олганида, унинг қўшнилари кўп шовқин қиларди. Лео хотиржам яшаш учун уларнинг ҳам уйини харид қилди". Айтишларича Месси икки уй ўртасига девор қурмоқчи бўлган, аммо қўшнилар судга бериш билан таҳдид қилгани учун қўшни уйни ҳам сотиб олишга мажбур бўлган.\nБу Google Maps томонидан тақдим этилган суратда футболчининг уйи акс этган. Аввал бу ҳудудда майдон йўқ эди, аммо Лионель ўғиллари - Тьяго ва Матео учун футбол майдончаси қурдириб берди.\nҲайрон бўлишингиз мумкин, аммо Мессининг уйи Барселона аэропорти ишига таъсир қилар экан. "Vueling Airlines" компанияси президенти айтишича, Барселонадаги аэропорт бир нечта қўниш ва учиш йўлакларини қурмоқчи бўлган, аммо... "Сизга Мессининг уйи устидан учиб ўтишга рухсат беришмайди. Бунақаси дунёнинг ҳеч бир мамлакатида йўқ" - дейди авиакомпания президенти.\nЛионель Мессининг уйи уч қаватдан иборат. Унинг деярли ҳар тарафида айвонлар ва панорамали ойналар бор. Шу туфайли уйнинг деярли ҳар бир хонасига қуёш тушади. Уйнинг ички дизайни чиройли ўртаерденгизи услубида безатилган. Уйда тренажер зали мавжуд ва формада бўлиш учун Лионель ҳар куни шуғулланиши мумкин.\nУй ажойиб боғ билан ўралган. Мессининг хотини Антонеллла бу боғда болалари билан сайр қилишни яхши кўради. Леонинг ўзи эса у ерда ит билан ўйнашни ёқтиради.\nMaiora Seven C (10 млн. фунт)\nМаълум бўлишича, Мессининг яхтаси футбол юлдузлари орасидаги энг қиммати экан. Унинг номи Maiora Seven C. Яхтанинг нархи 10 млн. фунт. У соатига 25 миль тезликкача чиқа олади. Месси - Ибица ороллари ишқибози, шу сабабли у тез-тез яхта ўша ерга бориб, дўстлари билан дам олишни яхши кўради.\nМесси гаражидаги умумий машиналарнинг умумий нархи 35 млн. евро. Тахминларга кўра, унинг гаражида 11та машина мавжуд. Месси дунёдаги энг қиммат Ferrari машинасини сотиб олишидан аввал қолган "тойчоқлар"нинг нархи 3 млн. евро эди. Бир неча ой олдин Лео аукционда 1957 йилда ишлаб чиқарилган Ferrari 335 S Spider Scaglietti машинасини 32 млн. еврога сотиб олганди. Месси автопаркида қуйидаги компанияларнинг машиналари мавжуд: Maserati, Ferrari, Audi, Mercedes, Lexus, Chrysler, Toyota, Dodge, Cadillac, Range Rover.\nБу самолёт 14 кишига мўлжалланган, аммо унинг асосий устунлиги - самолёт 1135 кг. гача бўлган юкни кўтара олади. Нархи - 28,3 млн. евро.\nGulfstream V (13 млн. евро)\nУшбу самолётда 16та жой мавжуд ва улар 8та ётоққа айланиши мумкин. Учоқда 2та ваннахона ва 2та ошхона мавжуд. Борт думида Мессининг рақами - 10 акс эттирилган. Трапда эса Месси оила аъзоларининг исми ёзилган. Лео бу самолётни оиласи билан Аргентинага учиш учун сотиб олган.\nМессининг Халк исмли севимли ити бор.\nУни Антонелла 2016 йилда туғилган кунига совға қилган. Бу турдаги итларнинг узунлиги 67 см, вазни 55-65 кг.гача бўлади. Халкни Месси уйига олиб келишганида у кучукча эди, бироқ тез орада Мессидан катта бўлиб кетадиганга ўхшайди. Лионель бу "олапар"ни яхши кўради.\nМесси оиласини жуда яхши кўради. Уни хотини ва 3 нафар фарзанди бор: Тьяго, Матео ва Чиро. Лео болалари учун ҳамма нарсага тайёр. Уларнинг оиласи тақлид учун намуна.\n04.05.2019, 14:57 337 0\nҚидирув гуруҳи Сала учган самолёт бўлаклари орасидан жасад топди\nДунёнинг энг кўп маош олувчи футболчиси маълум бўлди\nЖурналист қиз — Садио Маненинг сирли муҳаббати (фото)


Ўзбекистонлик Обамани ўлдириш режасида бўлганини тан олди - BBC O'zbek\nЎзбекистонлик Обамани ўлдириш режасида бўлганини тан олди\nImage caption Улуғбек Қодиров 30 йилгача бўлган қамоқ жазосига юз тутиши мумкинлиги айтилмоқда\nАмерикадан олинган хабарларга кўра, 22 ёшли Ўзбекистон фуқароси Улуғбек Қодиров, “исломий террорчи ташкилот буйруғи билан президент Барак Обамани ўлдиришга тил бириктираётганлиги”га иқрор бўлган.\nЎтган июл ойида АҚШда қўлга олинган Улуғбек Қодировнинг маҳкама тинглови кеча жума куни Бирмингам маҳкамасида, президент Обама томонидан тайин этилган ҳакам раислигида бўлиб ўтган.\nҲимоячиси Ланс Белнинг айтишича, ўзига қўйилаётган айбларга иқрор бўлиб, мижози бир умрлик қамоқ жазоси эҳтимолидан "омон" қолган.\nМаҳкама тинглови тафсилотларидан аён бўлишича, Улуғбек Қодиров энди 30 йилгача қамоқ жазосига юз тутиши мумкин.\nБу – унинг ҳимоячиси кутганидан қарийб икки баробар кўп муддат экани айтилади.\n“Ассошиэйтед Пресс” ахборот агентлиги тарқатган хабарларга кўра, америкалик ҳакам Улуғбекка қамоқдан чиққач, ортга депортация этилишини ҳам билдирган.\nМасъулларга кўра, Улуғбек Қодиров учта, яъни АҚШ президентини ўлдиришга таҳдид қилиш, автоматик қуролга эгалик ва террорчиларга моддий ёрдам кўрсатиш мазмунидаги айбларга иқрор бўлган.\nБунинг эвазига, унга қўйилаётган яна тўртта айблов олиб ташлангани айтилади.\nАйни ўринда шуни таъкидлаш жоизки, Улуғбек Қодиров ўтган йил август ойида бўлиб ўтган маҳкама тингловида ҳимоячиси орқали ўзига қўйилаётган айбловларни рад этганди.\nАмерикалик масъулларнинг айтишларича, президент Барак Обама сайловолди амалиётлари сабаб, жамоатчиликка кўпроқ кўриниш бераркан, Улуғбек Қодиров уни ўлдиришга уриниб кўриш масаласини муҳокама этишга киришган.\nСўнгги маҳкама ҳужжатлари тафсилотларига таянган хабарларга кўра, ўтган йил июл ойида Улуғбек шу мақсадда “Амир” номли шахс билан мулоқотга киришган.\nАён бўлишича, Улуғбек Қодиров ушбу шахснинг Ўзбекистон Исломий Ҳаракати аъзоси эканини айтган.\nАммо масъуллар “Амир”нинг шахсини расман очиқлашмаган.\nХабарларга кўра, “Амир” , “Жўғрофий жиҳатдан ўзидан кўра яқинроқ эканини айтиб, Улуғбекдан президент Обамани ўлдириш учун қўлингдан бирор иш келадими?”, деб сўраган.\nАйтилишича, шундан сўнг икковлон Барак Обамани ўлдириш йўлларини муҳокама этишган. Узоқ масофадан туриб, мерганлар милтиғидан фойдаланиш борасида ҳам сўз юритишган.\nМаҳкама ҳужжатларига кўра, мерганлар милтиғининг қанчалик қиммат экани ва уни ишлатолмаслигини билиб, Улуғбек тушкунликка тушиб қолади. Шундан сўнг, АҚШ президентига яқинроқ масофадан туриб, ўқ очиш режасида тўхтайди.\n"Улуғбек Қодиров ўзи учун энг муҳими президент Обамани ўлдириш бўлгани, ўзини отишадими, ўлдиришадими, бунинг фарқи бўлмаганини айтди”, дейилади маҳкама ҳужжатида.\nАён бўлишича, Улуғбек Бирмингамда ўзбекзабон бир ўртоқ орттиради.\nИккволон тез-тез бирга масжидга бориб турадиган бўлишади.\nМаҳкама ҳужжатларида айтилишича, Улуғбекнинг ноутбуки орқали жиҳодчи веб саҳифаларга ҳам кириб туришни канда қилишмайди. .\nЎтган йил 11 июл куни икковлон яна Бирмингамдаги масжидга намоз ўқиш учун боришганида, Улуғбек дўстидан президент Обамани ўлдириш учун қўрол сотиб олиб беришини илтимос қилади.\nУлуғбек Қодиров июл ойининг ўзида ҳисбга олинади.\nҲимоячиси Ланс Белнинг айтишича, мижози қилган ишларидан афсусда ва “ўзи иқрор бўлган айбларнинг масъулиятини тўлиқ ҳис қилади”.\nАмерикалик прокурор Жойс Венсга кўра, Улуғбек Қодировнинг таҳдидлари ҳуқуқ-тартибот ходимлари аралашишлари даражасида жиддий бўлган.\n“У режасини пишитиб, ёрдам сўраб, бошқа шахсларга чиқа бошлаган ва президентни ўлдириш учун лозим қурол-яроғларни қўлга киритаётган бўлган”, деб айтган жаноб Венс.\nУлуғбекнинг айнан ўтган йил июл бошларида Алабама штатидаги мотелда махсус хизмат жосусидан қурол сотиб олаётган пайт ҳибсга олингани хабар қилинганди.\nУнинг АҚШга 2009 йили талабалик визаси билан келгани айтилган.\nЛекин, хабарларга кўра, 2010 йил апрелига қадар бирорта ҳам ўқув даргоҳида қайддан ўтмаганлиги туфайли, Улуғбек Қодировнинг визаси ўз кучини йўқотган.\nҲимоячи: Улуғбек айбловларни тан олади\nАҚШ президентига таҳдид қилишда айбланган ўзбекистонлик айбловларни тан олмади\nЎзбекистон фуқароси АҚШ президентига суиқасд уюштириш ҳаракатида айбланди


Мижоз молия муассасасига фақат зарурат туғилгандагина мурожаат этади. Шу боис банкдагилар ишни рисоладагидек ташкил этишга тиришади. Натижада икки томон бирдай наф кўради.\n— Бугун аҳолининг нақд пулга бўлган эҳтиёжи сезиларли ошгани инобатга олиниб, барча турдаги иш ҳақи, пенсия ва бошқа ижтимоий тўловлар ўз вақтида мижознинг биринчи талаби бўйича берилмоқда, — дейди Ўзбекистон Республикаси Ташқи иқтисодий фаолият Миллий банки бошқаруви раиси ўринбосари Азамат КУРАМБАЕВ. — Ўн еттита олис тоғли тумандаги бюджет корхоналарининг иш ҳақи тўловлари тўлиқ нақд пулда, саккизта олий таълим муассасалари талабалари стипендияларининг тенг ярми нақд пулда берилмоқда. Мижозларга ажратилган терминаллар сони жорий йил 1 август ҳолатига кўра, 23 минг 690 тани ташкил этади. Жумладан, банк филиаллари конверсион амалиётлар ва валюта айирбошлаш шохобчалари ҳамда банк мижозларига халқаро пластик карталарни қабул қилувчи 188 та (шундан 70 та банк мижозларига) халқаро валюта тўлов терминали билан таъминланди. Бундан ташқари, шу йил июль ойида харид қилинган 1500 дона замонавий мобиль тўлов терминали банк филиалларига етказиб берилди.\n— Тошкент шаҳридаги мавжуд бозорларда олтита банкомат ишлаб турибди. Пойтахт аҳолиси учун бу миқдор анча кам эмасми? Яна янги банкоматлар ўрнатиладими?\n— Яқин орада 85 та янги банкомат келтирилади. У барча ҳудудга тенг миқдорда тақсимланади, улардан 37 тасининг хорижий валютада ишлаши режалаштирилган. Бугун фаолият кўрсатадиган банкоматлар сони 130 тани ташкил этиб, шундан халқаро пластик тўлов карталарини қабул қилувчи банкоматлар сони 22 тага етди. Мазкур банкоматлар, асосан, банк филиаллари, аэропортлар, темир йўл вокзаллари, меҳмонхоналар ҳамда хорижий меҳмонлар кўп ташриф буюрадиган манзилларга ўрнатилган.\n— Чеккароқ ҳудудларда банкоматлар жуда кам ўрнатилган...\n— Бунинг сабабини интернет йўқлиги, электр таъминоти яхши эмаслиги билан изоҳлаш мумкин. Ўзи банкоматни эллик даражали иссиқда ҳамда қирқ даражали совуқда ҳам ишлатиб бўлмайди. Бугун барча филиалларимизда банкоматлар мавжуд. Келгуси йили яна 200 дона янги банкомат олиб келинади. 2020 йилга қадар барча ҳудудлар тўлиқ банкомат билан таъминланади.\n— Дейлик, мижознинг пластик картасида маълум миқдорда маблағ йиғилиб қолган. У ана шу маблағини хорижга чиққанида эҳтиёжи учун ишлатиши мумкинми?\n— Албатта. Карта эгаси маблағини ўша давлат пулига алмаштириб ўтиришига ҳам ҳожат қолмайди. Бу яна бир қулайлик. Интернет йўқ жойда, телефон орқали ҳам тўловларни амалга оширса бўлади. Аҳолига, айниқса, оилавий хизмат картаси маъқул. У қатор афзалликларга эга. Банк мижозлари учун ўрнатилган инфокиосклар орқали мобиль алоқа, комуннал хизматлар, кредит, бюджет ва бошқа тўловларни қабул қилиш йўлга қўйилган.